To knivstukket i Oslo
- Vi pågrep en mann som hadde pådratt seg lettere skader. Han ble overført til arresten. Den andre skadde ble sendt til Ullevål, men han ble ikke livstruende skadd, opplyser operasjonsleder André Kråkenes i Oslo politidistrikt til NTB. Knivstikkingene skjedde i en leilighet i Dælenenggata. Omstendighetene var natt til onsdag uklare og politiet hadde ikke kontroll på alle som hadde vært i leiligheten. - Mange løp fra leiligheten. Vi må finne ut hvor mange som var til stede og hvem som har gjort hva, sier Kråkenes. Dagbladet skriver at politiet måtte oppsøke samme leilighet mandag. Også da var det slagsmål der. Heller ikke mandag klarte politiet å finne ut hva som hadde skjedd. Kråkenes viser til at de fleste hadde løpt fra stedet også den dagen. Han opplyser overfor avisen at de involverte er kjenninger av politiet.
To menn ble sent tirsdag kveld knivstukket i en leilighet på Oslos østkant. Ingen av dem ble livstruende skadet.